Seba' artisti bl-akkwarell, magħqudin informalment flimkien fil-grupp Akkwarellisti, se jippreżentaw it-tieni wirja artistika kollettiva tagħhom fis-26 ta' Novembru, 2016 fil-Borża, il-Belt Valletta. Il-grupp jiltaqa' darba fix-xahar biex flimkien janalizzaw u jiddiskutu x-xogħlijiet tagħhom. Fl-istess ħin huma jaqsmu bejniethom ideat fuq stili u teknika li japplikaw għall-pittura bl-akkwarell. George Apap, għalliem irtirat tal-arti u b'erbgħin sena esperjenza, iħobb ipitter l-aktar xeni rurali maħduma plein air. Fihom jispikkaw il-blat, l-għelieqi u l-baħar imqareb u bla kwiet. F'dawn l-aħħar tnax-il sena huwa tella' disa' wirjiet waħdu, l-aktar waħda riċenti Vanishing Valletta li kienet tiffoka fuq il-ħajja fil-Belt Valletta qabel it-tieni gwerra dinjija. George studja fl-Iskola tal-Arti taħt Harry Alden, Esprit Barthet u Carmelo Mangion. John Caruana tgħallem waħdu u huwa artist tal-akkwarell. Fl-istess ħin huwa jixtieq jesperimenta biż-żejt u bl-akrilika. John iħobb 'il Malta u huwa ppassjonat ħafna bl-ambjent rurali u urban. Għax huwa konxju ħafna tal-mod egoist u irresponsabbli kif ir-rikkezzi naturali u arkitetturali qed jiġu sfrutttati, ix-xogħlijiet tiegħu prinċipalment jiffokaw fuq l-ilwien li jikkaratterizzaw il-lewn għasli tal-bini u ta' xeni rurali. Il-kontenut ta' kull pittura huwa miżgħud bi kwalita` nostalġika, kemm jekk hija xi triq dejqa, kappella mwarrba, dgħajsa, bini antik jew xatba msadda. Godwin Cassar huwa perit bħala professjoni, u beda jesperimenta bl-akkwarell sena wara li rtira mix-xogħol bħala Direttur Ġenerali tal-MEPA f'Jannar tal-2009. Għall-ewwel beda jistudja l-arti fl-Iskola tal-Arti, u bħalissa qed jieħu t-taħriġ fl-akkwarell mingħand Vincent Amos u Andrew Borg. Huwa tella' l-ewwel wirja tiegħu waħdu fl-2013. Ix-xeni rurali, id-dehra raħlija/beltija u d-dehriet smewija, minbarra li jaqbdu dawl u dell, forom, spazju, fond u distanza b'mod figurattiv, jagħtu wkoll lix-xogħol linja romantika. Michael Gauci huwa draughtsman kwalifikat u attenda diversi laqgħat ta' diskussjoni fuq pittura bl-akkwarell ma' Debbie Caruana Dingli u John Martin Borg. Huwa studja wkoll it-tpinġija tal-figura ħajja ma' Madeleine Gera. Huwa jattendi regolarment l-Iskola tal-Arti u kien mogħti l-Premju Speċjali għall-progress fl-arti tal-pittura mill-istess skola. Ix-xogħlijiet tiegħu bl-akkwarell huma friski u għandu għajn tajba għad-dettall fix-xenarju lokali li jħobb ipitter. Il-ħila tiegħu li jaqbad il-burdata tal-mument, tinħass sew fix-xogħlijiet tiegħu. Lino Magro studja l-arti fl-Iskola tal-Arti taħt Esprit Barthet, Harry Alden, C. Cassar u Joe L.Mallia, u klassijiet fit-tpinġija taħt Anthony Calleja. Huwa ħa sehem f'diversi wirjiet kemm lokali kif ukoll barra minn xtutna, u xi xogħlijiet minn tiegħu jinsabu f'kollezzjonijiet privati. Iktar kmieni din is-sena huwa pparteċipa f'wirja kollettiva tal-arti fil-Parlament Ewropew. Ix-xogħlijiet tiegħu juru l-ħila biex tara u tifhem kif id-dawl iġorr xbihat tal-ambjent u tal-wirt lokali. Louis Mifsud sab li tagħmel l-istess ħaġa għal ħinijiet twal hija tedjanti u irritanti, u żgur li din mhix il-linja tiegħu. Minn żmien għal żmien Louis jixtieq ibiddel u jfittex interessi ġodda. Il-pittura kienet waħda minn dawn il-bidliet. Fil-parti l-kbira tgħallem waħdu, iżda għal xi żmien ħadem bħala draughtsman . L-esperjenza tiegħu f'dan ix-xogħol tidher sew fil-mod kif jinterpreta temi arkitetturali fejn jaħdem b'dettall fin. Fl-istess ħin jagħti l-akbar attenzjoni għad-dawl u kif dan jaffettwa is-suġġett li jkun qed ipitter. Madeleine Vella Satariano tgħallmet waħedha u hija artista figurattiva. B'daqqiet ħfief u mexxejja tal-pinzell, Madeleine tpitter ħafna postijiet magħrufa f'Malta u Għawdex. Din id-darba, b'ġentilezza sottili, hija tagħti l-ħajja lill-baħar ikħal u sabiħ li jdawwar il-gżejjer tagħna, u toħroġ minnu sensazzjoni ta' kalma u trankwillita`. Il-wirja qiegħda tittella' fil-Borża tal-Kamra tal-Kummerċ, Intrapriża u Industrija fi Triq ir-Repubblika, il-Belt Valletta, bejn it-28 ta' Novembru u d-9 ta' Diċembru, 2016. Tiftaħ mit-Tnejn sal-Ġimgħa bejn it-8.00 a.m. u l-5.00 p.m.